               IL-KUMMISSJONI EWROPEA
            Brussell, 11.9.2019
            COM(2019) 620 final
            2019/0188(COD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            li temenda d-Deċiżjoni Nru 573/2014/UE dwar kooperazzjoni mtejba bejn is-Servizzi Pubbliċi tal-Impjiegi (PES)
            (Test b’rilevanza għaż-ŻEE)
            {SWD(2019) 319 final} - {SWD(2019) 1350 final}

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Is-Servizzi Pubbliċi tal-Impjiegi (PES) huma l-aġenziji ewlenin li jeżegwixxu linji politiċi dwar l-impjiegi li jiffaċilitaw l-integrazzjoni fis-suq tax-xogħol ta’ dawk li qed ifittxu x-xogħol. Għalkemm strutturati b’mod differenti f’kull pajjiż, il-PES kollha jgħinu biex jitqabblu l-provvista u d-domanda fis-suq tax-xogħol permezz ta’ informazzjoni, servizzi ta’ kollokament u ta’ appoġġ attiv fil-livelli lokali, nazzjonali u Ewropej. Il-PES huma wkoll l-atturi ewlenin li jimplimentaw politiki ta’ attivazzjoni fl-Istati Membri, u dawn jaqdu rwol importanti biex jeħfiefu t-tranżizzjonijiet u l-integrazzjoni b’suċċess fis-suq tax-xogħol. Il-kwalità tas-servizzi tagħhom taffettwa direttament l-impatt tal-politiki tal-impjiegi fuq il-post. Għalhekk, il-PES huma atturi ewlenin fil-ġlieda kontra l-qgħad fl-Ewropa u biex tkun żgurata l-implimentazzjoni b’suċċess tal-inizjattivi ta’ politika rilevanti tal-UE.

               Il-kollaborazzjoni fil-livell Ewropew bejn is-Servizzi Pubbliċi tal-Impjiegi bdiet fl-1997, meta l-Kummissjoni waqqfet grupp konsultattiv informali tal-kapijiet tal-PES (in-Network Ewropew tal-Kapijiet tal-PES (HoPES)). L-għan kien li jiġu promossi l-kooperazzjoni, l-iskambju u t-tagħlim reċiproku bejn l-organizzazzjonijiet membri u li jingħata rispons dwar l-inizjattivi tal-politiki tal-impjiegi.

               Abbażi ta’ dan, il-Kummissjoni pproponiet li din il-kooperazzjoni tiġi formalizzata fl-2013, biex jiġu appoġġati l-innovazzjoni, il-valutazzjoni komparattiva u t-tagħlim reċiproku fil-livell Ewropew. Fl-2014, id-Deċiżjoni
                  Nru 573/2014/UE tal-Parlament Ewropew u tal-Kunsill dwar kooperazzjoni mtejba bejn is-Servizzi Pubbliċi tal-Impjiegi stabbiliet in-Network Ewropew tas-Servizzi Pubbliċi tal-Impjiegi (“in-Network”) sal-31 ta’ Diċembru 2020.

               Din il-proposta għandha l-għan li tkompli ssaħħaħ il-kapaċità, l-effettività u l-effiċjenza tal-PES billi tipprovdi pjattaforma biex titqabbel il-prestazzjoni tagħhom fil-livell Ewropew, filwaqt li jiġu identifikati prattiki tajba u tiġi żviluppata sistema ta’ tagħlim reċiproku. Għandha wkoll l-għan li tagħti aktar opportunitajiet lill-PES biex jgħinu fl-iżvilupp ta’ politiki innovattivi u bbażati fuq l-evidenza.

               In-network jenħtieġ jiżgura li jkun jikkumplimenta u la jissostitwixxi u lanqas jidduplika l-azzjonijiet meħuda bħala parti mill-Istrateġija Ewropea dwar l-Impjiegi skont it-tifsira tat-Titolu IX tat-Trattat dwar il-Funzjonament tal-Unjoni Ewropea (TFUE), b’mod partikolari dawk tal-Kumitat tal-Impjiegi (EMCO) u l-għodod tiegħu bħall-Qafas Konġunt ta’ Valutazzjoni, kif ukoll il-Programm ta’ Tagħlim Reċiproku. Barra minn hekk, sabiex jiġu promossi s-sinerġiji, il-Kummissjoni jenħtieġ tkompli tiżgura li s-Segretarjat tan-Network jikkoopera mill-qrib ma’ dak tal-EMCO.

               Twettqet evalwazzjoni biex titfa’ dawl fuq l-istat ta’ implimentazzjoni tad-Deċiżjoni preċedenti, kif ukoll fuq l-isfidi u l-opportunitajiet relatati għal kontinwazzjoni ulterjuri tan-Network wara l-31 ta’ Diċembru 2020. L-evalwazzjoni turi li d-Deċiżjoni ġiet implimentata b’suċċess b’mod partikolari l-inizjattiva tat-tagħlim komparattiv
                  1
                bħala eżempju produttiv ta’ strument kondiviż tal-UE li jħeġġeġ il-komparabbiltà, it-tagħlim u l-maturità fost il-PES tal-UE. Hija tikkonkludi wkoll li n-Network kien effettiv fit-twettiq tal-objettivi stabbiliti fid-Deċiżjoni.

                  Għaldaqstant il-proposta li temenda d-Deċiżjoni Nru 573/2014/UE għandha l-għan li tibni fuq il-kisbiet pożittivi tan-Network murija mill-evalwazzjoni
                     2
                   filwaqt li twieġeb il-ħtiġijiet u l-appoġġ qawwi tal-partijiet ikkonċernati tan-Network biex tkompli timplimenta din il-kooperazzjoni prezzjuża wara l-2020. Għalhekk għandha l-għan li testendi l-perjodu ta’ stabbiliment tan-Network sal-31 ta’ Diċembru 2027.

               •Konsistenza mad-dispożizzjonijiet eżistenti fil-qasam ta’ politika

               Bl-Artikolu 149 tat-TFUE bħala l-bażi ġuridika tiegħu, in-Network huwa stabbilit biex jikkontribwixxi għall-kooperazzjoni bejn l-Istati Membri u biex jappoġġja l-azzjoni tagħhom fil-qasam tal-impjiegi. In-network huwa parti mill-qafas tal-politika tal-UE dwar l-impjiegi li huwa żviluppat biex iwieġeb għal prijoritajiet ġodda u bidliet fis-suq tax-xogħol. Skont l-Artikolu 148(4) tat-Trattat, permezz tad-Deċiżjoni 2010/707/UE il-Kunsill adotta linji gwida għall-politiki dwar l-impjiegi tal-Istati Membri, li ġew aġġornati (id-Deċiżjoni tal-Kunsill (UE) 2018/1215 tat-16 ta’ Lulju 2018) u li nżammu għas-sena 2019.

               Flimkien mal-Linji Gwida dwar il-Politika Ekonomika, il-Linji Gwida dwar l-Impjiegi jipprovdu gwida lill-Istati Membri dwar id-definizzjoni tal-programmi nazzjonali ta’ riforma tagħhom u dwar l-implimentazzjoni tar-riformi. Il-Linja Gwida 7 tisħaq li l-Istati Membri jenħtieġ ikollhom l-għan ta’ servizzi pubbliċi tal-impjiegi aktar effettivi u effiċjenti billi jiżguraw assistenza f’waqtha u mfassla apposta li tappoġġa lil dawk li qed ifittxu impjieg, jappoġġaw id-domanda tas-suq tax-xogħol u jimplimentaw ġestjoni bbażata fuq il-prestazzjoni. Il-linji gwida integrati jiffurmaw il-bażi għal rakkomandazzjonijiet speċifiċi għall-pajjiżi li l-Kunsill jindirizza lill-Istati Membri fil-proċess tas-Semestru Ewropew. F’dawn l-aħħar snin dawn inkludew rakkomandazzjonijiet speċifiċi dwar il-funzjonament u l-kapaċità tas-Servizzi Pubbliċi tal-Impjiegi u l-effettività tal-politiki attivi tas-suq tax-xogħol fl-Istati Membri. Dan jinkludi l-ħtiġijiet għal servizzi aktar personalizzati għall-persuni qiegħda, sistema ta’ kejl tal-prestazzjoni aktar komprensiva, immirar aħjar u prijoritizzazzjoni, u koordinazzjoni aħjar bejn l-amministrazzjonijiet ċentrali u reġjonali.

               L-appoġġ attiv għall-impjiegi huwa wkoll waħda mill-prijoritajiet tal-Pilastru Ewropew tad-Drittijiet Soċjali
                  3
                (il-Prinċipju 4). B’hekk tissaħħaħ il-prijorità konnessa mal-appoġġ immirat għal dawk li għandhom bżonn l-għajnuna biex jaċċessaw is-suq tax-xogħol, pereżempju permezz tal-PES. Eżempju ta’ dan huwa l-enfasi akbar fuq ir-rwol tal-PES biex tintlaħaq il-popolazzjoni inattiva.

               Wieħed mill-għanijiet tan-Network huwa li jikkontribwixxi għall-implimentazzjoni tal-inizjattivi ta’ politika tal-UE fil-qasam tal-impjiegi bħalma huma r-Rakkomandazzjoni tal-Kunsill tat-22 ta’ April 2013 dwar l-istabbiliment ta’ Garanzija għaż-Żgħażagħ u r-Rakkomandazzjoni tal-Kunsill tal-15 ta’ Frar 2016 dwar l-integrazzjoni tal-persuni qiegħda fit-tul fis-suq tax-xogħol, fejn il-PES jaqdu rwol ewlieni. Barra minn hekk, in-Network jenħtieġ jappoġġa l-implimentazzjoni ta’ inizjattivi tal-UE mmirati biex ilaqqgħu aħjar il-ħiliet, jipprovdu xogħol diċenti u sostenibbli, itejbu l-mobbiltà tal-forza tax-xogħol volontarja u jiffaċilitaw it-transizzjoni mill-edukazzjoni u t-taħriġ għax-xogħol.

               L-attivitajiet tan-Network huma fl-oqsma ta’ responsabbiltà tal-PES, u huma kumplimentari għal inizjattivi meħuda minn partijiet ikkonċernati oħra, u jikkontribwixxu għall-infurzar tal-isforzi ġenerali li jsiru f’dan il-qasam ta’ politika. L-evalwazzjoni tan-Network turi din il-kumplimentarjetà, u li l-inizjattivi tan-Network ma ssostitwewx inizjattivi oħra.

               Il-EURES
                  4
               , il-portal tal-impjiegi Ewropew, u n-Network għandhom ċerti għanijiet kumplimentari marbuta mat-titjib tal-funzjonament tas-suq tax-xogħol. In-network jimmira lejn kooperazzjoni bejn is-Servizzi Pubbliċi tal-Impjiegi biex tittejjeb il-prestazzjoni tal-PES u jikkontribwixxi għall-implimentazzjoni ta’ inizjattivi ta’ politika fil-qasam tal-impjiegi, filwaqt li l-EURES jiffoka fuq l-akkomunament ta’ postijiet tax-xogħol battala u l-applikazzjonijiet u l-forniment ta’ servizzi ta’ mobbiltà bil-ħsieb li jiġi ffaċilitat il-moviment liberu tal-ħaddiema u l-integrazzjoni ulterjuri tas-swieq tax-xogħol.

                  Fl-aħħar nett, l-Awtorità tax-Xogħol Ewropea (ELA), il-korp il-ġdid tal-UE li jappoġġja lill-Istati Membri fl-infurzar tar-regoli fil-qasam tal-mobilità tax-xogħol
                     5
                  , se tiffaċilita l-aċċess għall-individwi u l-impjegaturi għal informazzjoni dwar id-drittijiet u l-obbligi tagħhom kif ukoll għas-servizzi rilevanti, inkluż permezz tal-Gateway Diġitali Uniku. L-ELA se tarbitra wkoll f’każijiet ta’ tilwim transfruntier bejn l-awtoritajiet nazzjonali. Għalhekk, in-Network u l-ELA għandhom miri differenti li huma kumplimentari fl-isforzi għat-titjib tal-funzjonament tas-suq tax-xogħol Ewropew.

               •Konsistenza ma’ politiki oħra tal-Unjoni

               L-istrateġija Ewropa 2020 hija l-aġenda tal-UE għat-tkabbir u l-impjiegi għall-għaxar snin attwali. B’mod ġenerali, l-evalwazzjoni tad-Deċiżjoni Nru 573/2014/UE wriet li hemm livell għoli ta’ koerenza bejn id-Deċiżjoni u l-qafas ta’ politika tal-UE. Is-sinerġiji għandhom fejn jittejbu, ngħidu aħna permezz ta’ kooperazzjoni ma’ partijiet ikkonċernati oħra tas-suq tax-xogħol, inkluż il-fornituri tas-servizzi tal-impjiegi, u fejn jixraq, l-Aġenziji tal-UE fil-qasam tal-impjiegi, il-politika soċjali u l-edukazzjoni u t-taħriġ, is-sħab soċjali, organizzazzjonijiet li jirrappreżentaw lill-persuni qiegħda jew gruppi vulnerabbli, l-NGOs li jaħdmu fil-qasam tal-impjiegi, u l-awtoritajiet reġjonali u lokali. Madankollu, ħadd mill-partijiet ikkonċernati ma osserva duplikazzjoni ta’ azzjoni.

                  L-UE għandha rwol importanti fit-tiswir u l-implimentazzjoni tal-Aġenda 2030 tan-Nazzjonijiet Uniti għall-Iżvilupp Sostenibbli u l-Miri dwar l-Iżvilupp Sostenibbli (SDGs) tagħha
                     6
                  . In-Network jikkontribwixxi għall-promozzjoni tat-tkabbir ekonomiku sostenibbli u inklużiv, impjiegi produttivi li ma jħallu lil ħadd qiegħed u xogħol diċenti għal kulħadd (SDG 8)
                     7
                  .

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-bażi ġuridika tal-proposta tibqa’ l-istess bħal dik tad-Deċiżjoni Nru 573/2014/UE.

               Id-dritt għal azzjoni ġej mill-Artikolu 149 tat-TFUE jiddikjara li “l-Parlament Ewropew u l-Kunsill [….], jistgħu jadottaw miżuri ta’ inċentiva li jkunu mmirati biex jinkoraġġixxu l-kooperazzjoni bejn Stati Membri u biex isostnu l-azzjoni tagħhom fil-qasam tal-impjiegi permezz ta’ inizjattivi li jkollhom l-għan li jiżviluppaw l-iskambju ta’ informazzjoni u tal-aħjar prassi, li jipprovdu l-analiżi komparattiva u pariri kif ukoll li jippromwovu atteġġjamenti innovattivi u esperjenzi tal-valutazzjoni, partikolarment billi jirrikorru għal proġetti pilota […]”.

               •Sussidjarjetà (għall-kompetenza mhux esklużiva)

               Il-proposta tikkonforma mal-prinċipju tas-sussidjarjetà peress li tfittex li tipprovdi appoġġ lill-Istati Membri biex jimmodernizzaw il-PES tagħhom bil-ħsieb li jintlaħqu l-objettivi ġenerali Ewropej dwar l-impjiegi.

                  F’dan l-istadju, ma hemm l-ebda informazzjoni dwar kif tista’ tiġi organizzata l-kooperazzjoni bejn is-Servizzi Pubbliċi tal-Impjiegi f’każ li d-Deċiżjoni Nru 573/2014/UE ma tiġix estiża. Għalkemm mingħajr in-Network aktarx tissokta xi kooperazzjoni, ir-rwol formali appoġġat mid-Deċiżjoni, kif ukoll l-appoġġ tekniku u finanzjarju pprovdut mill-Kummissjoni jinħass mill-partijiet ikkonċernati bħala kruċjali. Għalhekk, huwa probabbli li l-kooperazzjoni bejn is-Servizzi Pubbliċi tal-Impjiegi tkun inqas effettiva u sistematika jekk ma tiġix estiża d-Deċiżjoni.

               •Proporzjonalità

               Il-proposta tikkonforma mal-prinċipju tal-proporzjonalità peress li hija proposta fil-forma ta’ miżura ta’ inċentiv għall-PES u t-tul taż-żmien tagħha huwa limitat għall-perjodu ta’ żmien sal-2027.

                  Filwaqt li l-Istati Membri jibqgħu responsabbli mill-organizzazzjoni, il-persunal u l-immaniġġjar tas-Servizzi Pubbliċi tal-Impjiegi tagħhom, din il-proposta ttawwal il-perjodu tal-istabbiliment tan-Network, li jipprovdi pjattaforma biex titqabbel il-prestazzjoni tagħhom f’livell Ewropew, biex b’hekk jinstabu prattiki tajbin u jitrawwem it-tagħlim reċiproku sabiex jissaħħu l-kapaċità u l-effiċjenza tas-servizz. L-esperjenza wriet li l-PES mhumiex involuti biżżejjed fit-tagħlim reċiproku u l-attivitajiet ta’ benchmarking waħedhom, u b’hekk qed jiġu mfixkla l-prospetti ta’ identifikazzjoni bikrija ta’ prestazzjoni baxxa mill-PES fil-livell nazzjonali u problemi strutturali potenzjali tas-suq tax-xogħol li jirriżultaw minn dan.

               •Għażla tal-istrument

                  L-istrument magħżul huwa Deċiżjoni, bħalma hu l-istrument oriġinali emendat.
                     Id-Deċiżjoni Nru 573/2014/UE dwar il-kooperazzjoni msaħħa bejn is-Servizzi Pubbliċi tal-Impjiegi hija miżura ta’ inċentiv fis-sens tal-Artikolu 149. Fid-dawl tan-natura ta’ din il-miżura ta’ inċentiv, l-għażla ta’ Deċiżjoni bħala strument ġuridiku tibqa’ l-aktar waħda xierqa.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

               Evalwazzjoni
                  8
                tal-implimentazzjoni tad-Deċiżjoni Nru 573/2014/UE saret biex tevalwa l-qagħda attwali u l-grad ta’ implimentazzjoni, filwaqt li tixħet dawl u twassal l-għarfien dwar il-kooperazzjoni futura possibbli bejn il-PES Ewropej wara l-2020. Din l-evalwazzjoni ma kinetx meħtieġa mid-Deċiżjoni Nru 573/2014/UE, iżda saret biex ikun żgurat li jkun hemm amministrazzjoni tajba skont il-prinċipju ta’ “qabelxejn evalwa”
                  9
               , ħalli jitqiesu t-tagħlimiet mill-azzjoni mgħoddija tal-UE. Dan tivvaluta jekk in-Network issodisfax l-obbligi ġuridiċi tiegħu u kisibx l-objettivi tiegħu. Din tkopri l-ħames kriterji stabbiliti mir-rekwiżiti tar-Regolamentazzjoni Aħjar, jiġifieri r-rilevanza, l-effettività, l-effiċjenza, il-koerenza u l-valur miżjud tal-UE.

               Id-Deċiżjoni tibqa’ rilevanti ħafna għall-PES. L-għanijiet u l-inizjattivi tan-Network, kif deskritti fl-Artikoli 3 u 4 tad-Deċiżjoni, jinkludu l-oqsma ewlenin tar-responsabbiltà tal-PES u jipprovdu qafas sod għall-politika u l-attivitajiet konkreti tan-Network. Billi jipprovdu qafas wiesa’ għall-attivitajiet tan-Network, l-objettivi jippermettu approċċ flessibbli biex jiġu indirizzati l-prijoritajiet għal azzjoni skont l-iżviluppi fis-suq tax-xogħol.

               L-evalwazzjoni turi li n-Network kien effettiv fit-twasil tal-objettivi u l-inizjattivi tiegħu. In-network wera li huwa mezz effettiv biex jappoġġja lill-PES nazzjonali fl-isfidi individwali li jiffaċċjaw u biex irawwem il-kooperazzjoni Ewropea.  B’mod partikolari, l-inizjattiva ta’ tagħlim komparattiv (li tikkombina valutazzjoni komparattiva u tagħlim reċiproku) isservi bħala eżempju produttiv ta’ għodda kondiviża tal-UE li tippromwovi l-komparabbiltà, it-tagħlim u l-maturità fost is-Servizzi Pubbliċi tal-Impjiegi. Dawn ħadu r-riżultati tal-valutazzjonijiet tatagħlim komparattiv, u b’hekk saru aktar maturi bħala organizzazzjonijiet. L-effettività fuq kollox tista’ tiġi attribwita għall-inizjattiva tat-tagħlim komparattiv, kif ukoll għall-kondiviżjoni tal-għarfien permezz ta’ avvenimenti tat-tagħlim reċiproku, ir-rapporti u l-aħjar prattiki tal-PES.

               Xi attivitajiet tan-Network huma diffiċli biex jiġu kkwantifikati, u erba’ snin huma perjodu qasir biex isiru ċerti kisbiet u jkunu viżibbli, bħall-bidliet fil-kultura organizzattiva. Madankollu, ir-rieda tal-PES li jipparteċipaw fl-avvenimenti tat-tagħlim komparattiv u tat-tagħlim reċiproku, kif ukoll ir-rispons pożittiv mill-PES juru li dak li ta n-Network kien effiċjenti  u apprezzat mill-membri kollha tan-Network. B’mod ġenerali, il-PES inqas avvanzati bbenefikaw aktar meta pparteċipaw fin-Network f’termini ta’ progress li għamlu fir-rigward tal-prestazzjoni, iżda l-PES avvanzati ħadu spinta wkoll. Bħala potenzjal biex tkompli tittejjeb l-effiċjenza, l-evalwazzjoni tidentifika xi oqsma fosthom l-enfasi fuq avvenimenti iżgħar u aktar immirati u l-potenzjal għal aktar użu tas-soluzzjonijiet diġitali.

               L-evalwazzjoni turi li hemm livell tajjeb ta’ koerenza bejn
                  id-Deċiżjoni 573/2014/UE u l-qafas tal-politika tal-UE. Il-kontribut tan-Network għall-inizjattivi ta’ politika tal-UE kienu l-aktar estensivi fl-implimentazzjoni tal-Garanzija għaż-Żgħażagħ u fl-integrazzjoni tal-persuni qiegħda fit-tul fis-suq tax-xogħol. In-network wera flessibbiltà biex jindirizza suġġetti ġodda, bħall-integrazzjoni tal-migranti u r-refuġjati, il-prevenzjoni tal-qgħad u l-indirizzar tan-nuqqas ta’ ħiliet. Dawn ir-riżultati kkontribwew ukoll b’mod ċar għal analiżi aħjar tal-prestazzjoni ekonomika/tal-impjiegi tal-Istati Membri fil-kuntest tas-Semestru Ewropew.

                  Barra minn hekk, in-Netwerk jappoġġja lill-PES nazzjonali fl-implimentazzjoni tar-Rakkomandazzjonijiet Speċifiċi għall-Pajjiżi (CSRs) indirizzati lill-Istati Membri dwar Politiki Attivi tas-Suq tax-Xogħol (ALMPs) u kwistjonijiet tal-PSE fil-kuntest tas-Semestru Ewropew. Bħala atturi ewlenin fl-implimentazzjoni tal-Fond Soċjali Ewropew, il-PES għandhom ukoll rwol attiv fl-iżvilupp ta’ qafas ta’ politika komprensiv għall-ALMPs fl-Istati Membri rispettivi tagħhom, u b’hekk jikkontribwixxu għal infiq effettiv u effiċjenti tal-fondi tal-UE.

               Il-valur miżjud tan-Network tal-PES kien il-qafas strutturat li jivvaluta l-prestazzjoni u l-kapaċità tal-PES u jiffaċilita t-tqabbil, it-tagħlim bejn il-pari u t-titjib.  L-evalwazzjoni turi diversi riżultati oħra tad-Deċiżjoni, li ma kienu jinkisbu qabel ma ġie stabbilit in-Network fl-2014, u li ma kinux jinkisbu b’kooperazzjoni volontarja tas-Servizzi Pubbliċi tal-Impjiegi nazzjonali. Xi kisbiet importanti huma sjieda akbar, il-forniment ta’ tagħlim individwali tas-Servizzi Pubbliċi tal-Impjiegi u t-tagħlim reċiproku kollettiv, l-iżgurar ta’ vuċi kollettiva u pjattaforma formali fit-tfassil tal-politika fil-livell tal-UE, u l-kontributi għall-objettivi tal-UE 2020. L-evalwazzjoni turi wkoll li l-appoġġ finanzjarju, organizzattiv u espert mil-livell tal-UE huwa essenzjali biex tiġi żgurata l-parteċipazzjoni kontinwa tal-PES kollha.

               •Konsultazzjonijiet mal-partijiet ikkonċernati

               Biex ikun żgurat li l-fehmiet tal-partijiet ikkonċernati jkunu riflessi tajjeb fl-evalwazzjoni, kienet involuta firxa wiesgħa ta’ partijiet ikkonċernati fil-proċess ta’ konsultazzjoni. Il-partjiet ikkonċernati fil-mira inkludew rappreżentanti mit-32 PES involuti fin-Network
                  10
               , organizzazzjonijiet u korpi rilevanti fil-livell tal-UE (eż. l-EMCO, l-aġenziji privati fil-livell tal-UE tax-xogħol temporanju u s-servizzi tal-impjiegi, in-Network Ewropew għall-Politika ta’ Gwida Tul il-Ħajja), organizzazzjonijiet internazzjonali rilevanti (eż. l-ILO, l-OECD, il-Bank Dinji, il-WAPES), kif ukoll is-Segretarjat tal-PES, kuntratturi, membri passati tan-Network tal-PES jew persuni involuti f’kooperazzjoni mal-PES qabel l-2014. Saret sessjoni ta’ ħidma ddedikata għall-evalwazzjoni mal-Konsulenti tas-Servizzi Ewropej tas-Servizzi Pubbliċi tal-Impjiegi (AFEPA). Konsultazzjoni pubblika bbażata fuq l-internet kienet miftuħa wkoll għal kull parti kkonċernata u għall-pubbliku.

                  Is-sejbiet huma konsistenti fost it-tipi differenti ta’ partijiet ikkonċernati. Jeżistu xi differenzi li jikkonċernaw il-valutazzjoni tal-effettività ta’ attivitajiet differenti tan-Network jew il-grad ta’ kontribut tagħhom għall-kisba ta’ kull objettiv. Pereżempju, il-biċċa l-kbira tal-partijiet ikkonċernati rrappurtaw li hemm xi kooperazzjoni bejn in-Network u partijiet ikkonċernati rilevanti oħra tas-suq tax-xogħol (kif stabbilit fl-Artikolu 5 tad-Deċiżjoni Nru 573/2014/UE), iżda li hemm lok għal titjib fil-futur billi jiġu żviluppati relazzjonijiet aktar b’saħħithom mas-sħab fil-livell tal-UE u dak nazzjonali. Ir-rispons mingħand il-partijiet ikkonċernati huwa kontribut importanti għall-prijoritajiet futuri tan-Network f’konformità mal-objettivi tad-Deċiżjoni Nru 573/2014/UE.

               •Ġbir u użu tal-għarfien espert

                  Biex jiġu sostnuti l-ġbir tal-evidenza, l-opinjonijiet tal-partijiet ikkoċernati kif ukoll il-parti analitika tal-evalwazzjoni, ġie kkummissjonat studju estern lil kuntrattur
                     11
                  .

               •Valutazzjoni tal-impatt

                  L-estensjoni tad-Deċiżjoni Nru 573/2014/UE timplika kontinwazzjoni tal-qafas u l-inizjattivi eżistenti. Din il-proposta hija limitata biex ittawwal il-perjodu tal-istabbiliment tan-Network fl-Artikolu 1 u xi aġġornamenti tekniċi. Il-proposta hija akkumpanjata mill-evalwazzjoni msemmija hawn fuq. Din il-proposta għandha natura ta’ rutina u tikkwalifika bħala inizjattiva mhux ewlenija skont ir-regoli tar-Regolamentazzjoni Aħjar.

                  Ma saret l-ebda valutazzjoni tal-impatt separata għax:

               –l-evalwazzjoni turi li d-Deċiżjoni tas-Servizzi Pubbliċi tal-Impjiegi taħdem tajjeb u ma tissuġġerixxi l-ebda emenda sostanzjali lill-politika eżistenti;

               –is-sejbiet tal-evalwazzjoni jappoġġjaw l-estensjoni tad-Deċiżjoni tal-PES;

               –l-evalwazzjoni (flimkien mal-appell mill-PES nazzjonali u l-Bord tan-Network) diġà tipprovdi biżżejjed evidenza tal-fatt li jekk ma tittawwalx ikollha impatti negattivi;

               –l-inizjattiva proposta ssegwi b’mod loġiku u hija konsistenti mas-sejbiet tal-evalwazzjoni.

               •Drittijiet fundamentali

                  Id-Deċiżjoni Nru 573/2014/UE tirrispetta d-drittijiet fundamentali u tosserva l-prinċipji rikonoxxuti fil-Karta tad-Drittijiet Fundamentali tal-Unjoni Ewropea. B’mod partikolari, din id-Deċiżjoni tfittex li tiżgura r-rispett sħiħ tad-dritt għal aċċess għal servizzi ta’ impjieg mingħajr ħlas u li tippromwovi l-applikazzjoni tal-Artikolu 29 tal-Karta. Din il-proposta ma timplika l-ebda tibdil.

               4.IMPLIKAZZJONIJIET BAĠITARJI

               Il-proposta ma teħtieġx riżorsi addizzjonali, inkluż persunal, mill-baġit tal-UE.

                  L-appoġġ finanzjarju lin-Network tas-Servizzi Pubbliċi tal-Impjiegi madwar l-Unjoni kollha diġà huwa previst fil-proposta tar-Regolament ESF+ għall-2021-2027 skont il-baġit propost tal-fergħa tal-EaSI
                     12
                  , In-nefqa korrispondenti hija estensjoni sempliċi tal-appoġġ għan-Network diġà mogħti fil-perjodu ta’ programmazzjoni attwali 2014-2020.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

               Ir-rapporti annwali tan-Network għandhom jintbagħtu lill-Parlament Ewropew u lill-Kunsill u għandhom jiġu ppubblikati.

                  Għandha tiġi ppreżentata evalwazzjoni dwar l-applikazzjoni tal-proposta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni sa Settembru 2026.

               2019/0188 (COD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               li temenda d-Deċiżjoni Nru 573/2014/UE dwar kooperazzjoni mtejba bejn is-Servizzi
                  Pubbliċi tal-Impjiegi (PES)

               (Test b’rilevanza għaż-ŻEE)

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 149 tiegħu,

               Wara li kkunsidraw il-proposta tal-Kummissjoni Ewropea,

               Wara li l-abbozz tal-att leġiżlattiv intbagħat lill-parlamenti nazzjonali,

               Wara li kkunsidraw l-opinjoni tal-Kumitat Ekonomiku u Soċjali Ewropew
                  13
               ,

               Wara li kkunsidraw l-opinjoni tal-Kumitat tar-Reġjuni
                  14
               ,

               Filwaqt li jaġixxu skont il-proċedura leġiżlattiva ordinarja,

               Billi:

               (1)Id-Deċiżjoni Nru 573/2014/UE tal-Parlament Ewropew u tal-Kunsill
                  15
                tistabbilixxi n-Network Ewropew tas-Servizzi Pubbliċi tal-Impjiegi (“in-Network”) mis-17 ta’ Ġunju 2014 sal-31 ta’ Diċembru 2020.

               (2)In-netweork għandu l-għan li jsaħħaħ il-kapaċità, l-effettività u l-effiċjenza tas-Servizzi Pubbliċi tal-Impjiegi (PES) billi jipprovdi pjattaforma biex iqabbel il-prestazzjoni tagħhom fil-livell Ewropew, jidentifika l-prattiki tajba u jistabbilixxi sistema ta’ tagħlim reċiproku. Għandu wkoll l-għan li jagħti aktar opportunitajiet lill-PES biex jgħinhom jiżviluppaw politiki innovattivi u bbażati fuq l-evidenza skont l-inizjattivi ta’ politika rilevanti tal-Unjoni

               (3)In-network kien kruċjali biex jinkoraġġixxi aktar kooperazzjoni bejn l-Istati Membri fl-oqsma tar-responsabbiltà tal-PES kif ukoll jikkontribwixxi għall-modernizzazzjoni u t-tisħiħ tal-PES. Evalwazzjoni tal-istat tal-implimentazzjoni tad-Deċiżjoni Nru 573/2014/UE
                  16
                turi li n-Network kellu impatt pożittiv u tidentifika l-lezzjonijiet miksuba abbażi tal-attivitajiet u l-esperjenzi varji.

               (4)Biex nikkapitalizzaw fuq ir-riżultati miksuba s’issa u nkomplu nrawmu l-kooperazzjoni bejn is-Servizzi Pubbliċi tal-Impjiegi, il-perjodu ta’ stabbiliment tan-Network jenħtieġ jiġi estiż sal-31 ta’ Diċembru 2027.

               (5)Jenħtieġ li l-kontinwazzjoni tan-Network tkun tappoġġa l-implimentazzjoni tal-Pilastru Ewropew tad-Drittijiet Soċjali, li fost il-prinċipji tiegħu jinkludi l-provvediment ta’ appoġġ attiv għall-impjiegi. Jenħtieġ li tikkontribwixxi wkoll għall-mira 8 tal-iżvilupp sostenibbli tal-Aġenda 2030 tan-Nazzjonijiet Uniti għall-Iżvilupp Sostenibbli billi tikkontribwixxi għal tkabbir ekonomiku inklużiv u sostenibbli, impjiegi u xogħol diċenti għal kulħadd.

               (6)In-Network jenħtieġ ikompli jorganizza l-kooperazzjoni u l-kuntatti ma’ partijiet ikkonċernati oħra tas-suq tax-xogħol biex iħeġġeġ sinerġiji bejniethom, inkuż b’mod partikolari kooperazzjoni bejn l-Aġenziji tal-Unjoni fil-qasam tal-impjiegi, il-politika soċjali, l-edukazzjoni u t-taħriġ, ħalli jiżgura qafas ta’ politika konsistenti.

               (7)Jenħtieġ li l-appoġġ finanzjarju tal-Unjoni għan-Network ikun disponibbli f’konformità mal-Qafas Finanzjarju Pluriennali għall-2021-2027.

               (8)Għalhekk jenħtieġ li d-Deċiżjoni Nru 573/2014/UE tiġi emendata kif adatt.

               (9)Sabiex tkun żgurata l-kontinwazzjoni bla xkiel tal-attivitajiet tan-Network, din id-Deċiżjoni jenħtieġ tapplika mill-1 ta’ Jannar 2021.

               ADOTTAW DIN ID-DEĊIŻJONI:

               Artikolu 1

               Id-Deċiżjoni Nru 573/2014/KE hija b’dan emendata kif ġej:

               (1)Fl-Artikolu 1, l-ewwel paragrafu huwa sostitwit b’dan li ġej:

               “Network madwar l-Unjoni kollha ta’ Servizzi Pubbliċi tal-Impjiegi (PES) (“in-Network” huwa b’dan stabbilit għall-perjodu sal- 31 ta’ Diċembru 2027.”

               (2)Fl-Artikolu 3, il-formulazzjoni introduttorja hija sostitwita b’dan li ġej:

               “L-għan ta’ din id-Deċiżjoni huwa li tinkoraġġixxi l-kooperazzjoni bejn l-Istati Membri permezz tan-Network fil-qasam tal-impjiegi, fl-oqsma tar-responsabbiltà tal-PES, sabiex tikkontribwixxi għall-implimentazzjoni tal-politiki tal-impjiegi tal-Unjoni. Din se tgħin ukoll fl-implimentazzjoni tal-Pilastru Ewropew tad-Drittijiet Soċjali u tal-Għanijiet ta’ Żvilupp Sostenibbli tan-Nazzjonijiet Uniti, u b’hekk se tappoġġa:”

               (3)Fl-Artikolu 4, il-punt (c) tal-paragrafu 1 huwa sostitwit b’dan li ġej:

               “(c) jikkontribwixxi għall-modernizzazzjoni u t-tisħiħ tal-PES f’oqsma ewlenin, f’konformità mal-politiki tal-impjiegi tal-Unjoni, il-Pilastru Ewropew tad-Drittijiet Soċjali, u l-Għanijiet ta’ Żvilupp Sostenibbli;”

               (4)L-Artikolu 5 huwa sostitwit b’dan li ġej:

                     “Kooperazzjoni

               In-Network għandu jiżviluppa kooperazzjoni mal-partijiet ikkonċernati rilevanti tas-suq tax-xogħol, inkluż fornituri oħra tas-servizzi tal-impjieg, u fejn xieraq, Aġenziji tal-UE fil-qasam tal-impjiegi, il-politika soċjali u l-edukazzjoni u t-taħriġ, sħab soċjali, organizzazzjonijiet li jirrappreżentaw lill-persuni qiegħda jew gruppi vulnerabbli, NGOs li jaħdmu fil-qasam tal-impjiegi, u l-awtoritajiet reġjonali u lokali, billi jinvolvihom fl-attivitajiet rilevanti u fil-laqgħat tan-Network u billi jiskambjaw informazzjoni u data magħhom.”

               (5)L-Artikolu 7 huwa sostitwit b’dan li ġej:

               “L-appoġġ finanzjarju

               Ir-riżorsi globali għall-implimentazzjoni ta’ din id-Deċiżjoni għandhom isiru disponibbli f’konformità mal-Qafas Finanzjarju Pluriennali 2021-2027 li jmiss kif adatt, li l-approprjazzjonijiet annwali tiegħu għandhom jiġu awtorizzati mill-Parlament Ewropew u mill-Kunsill fil-limiti tal-qafas finanzjarju.”

               (6)fl-Artikolu 9, il-paragrafu 2 huwa sostitwit b’dan li ġej:

               “Id-delega tas-setgħa msemmija fl-Artikolu 8 għandha tingħata lill-Kummissjoni sal-31 ta’ Diċembru 2027.”

               (7)L-Artikolu 10 huwa sostitwit b’dan li ġej:

               “Rieżami

               Sa Settembru 2026, il-Kumissjoni għandha tissottometti evalwazzjoni dwar l-applikazzjoni ta' din id-Deċiżjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni.”

               Artikolu 2

               Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Għandha tapplika mill-1 ta’ Jannar 2021.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                  https://ec.europa.eu/social/BlobServlet?docId=20613&langId=en
                  , ara l-paġna 1

                     (2)

                        Dokument ta’ Ħidma tal-Persunal SWD (2019)1350

                     (3)

                        https://ec.europa.eu/commission/sites/beta-political/files/social-summit-european-pillar-social-rights-booklet_en.pdf

                     (4)

                     http://data.europa.eu/eli/reg/2016/589/oj

                     (5)

                  https://ela.europa.eu/

                     (6)

                        https://ec.europa.eu/europeaid/sites/devco/files/european-consensus-on-development-final-20170626_en.pdf

                     (7)

                     https://sustainabledevelopment.un.org/topics/sustainabledevelopmentgoals

                     (8)

                  https://publications.europa.eu/en/home

                     (9)

                  https://ec.europa.eu/info/law/law-making-process/planning-and-proposing-law/better-regulation-why-and-how_en

                     (10)

                        In-Network tal-PES jinkludi PES minn kull Stat Membru tal-UE28, kif ukoll mill-Iżlanda u n-Norveġja (30 pajjiż b’kollox). Madankollu, peress li fil-każ tal-Belġju hemm tliet PES parteċipanti, in-numru totali ta’ PES li jipparteċipaw fin-Network huwa 32.

                     (11)

                  https://publications.europa.eu/en/home

                     (12)

                        COM(2018)382 final

                     (13)

                        ĠU C […], […], p. […].

                     (14)

                        ĠU C […], […], p. […].

                     (15)

                  Id-Deċiżjoni Nru 573/2014/UE tal-Parlament Ewropew u tal-Kunsill tal-15 ta’ Mejju 2014 dwar kooperazzjoni mtejba bejn is-Servizzi Pubbliċi tal-Impjiegi (PES) (ĠU L 159, 28.5.2014, p. 32).

                     (16)

                        Dokument ta’ Ħidma tal-Persunal tal-Kummissjoni SWD(2019)1350


               IL-KUMMISSJONI EWROPEA
            Brussell, 12.12.2019
            COM(2019) 624 final
            2019/0274(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed, f’isem l-Unjoni Ewropea, fit-tlieta u sittin sessjoni tal-Kummissjoni dwar id-Drogi Narkotiċi dwar l-iskedar ta’ sustanzi taħt il-Konvenzjoni Unika dwar Drogi Narkotiċi tal-1961, kif emendata mill-Protokoll tal-1972, u l-Konvenzjoni dwar is-Sustanzi Psikotropiċi tal-1971

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tiġi adottata f’isem l-Unjoni fit-63 sessjoni tal-Kummissjoni dwar id-Drogi Narkotiċi fir-rigward tal-iskedar ta’ sustanzi taħt il-Konvenzjoni Unika tan-NU dwar id-Drogi Narkotiċi tal-1961 kif emendata mill-Protokoll tal-1972 u l-Konvenzjoni tan-NU dwar is-Sustanzi Psikotropiċi tal-1971. It-63 sessjoni tal-Kummissjoni dwar id-Drogi Narkotiċi hija skedata li ssir mit-2 sal-6 ta’ Marzu 2020.

               2.Il-kuntest tal-proposta

               2.1 Il-Konvenzjoni Unika tan-NU dwar id-Drogi Narkotiċi tal-1961, kif emendata bil-Protokoll tal-1972 u l-Konvenzjoni tan-NU dwar is-Sustanzi Psikotropiċi tal-1971

               Il-Konvenzjoni Unika tan-Nazzjonijiet Uniti (NU) dwar id-Drogi Narkotiċi tal-1961, kif emendata mill-Protokoll tal-1972, (il-“Konvenzjoni dwar id-Drogi Narkotiċi”)
                  1
               għandha l-għan li tiġġieled l-abbuż tad-drogi permezz ta’ azzjoni kkoordinata fil-livell internazzjonali. Hemm żewġ forom ta’ intervent u kontroll li jaħdmu flimkien. L-ewwel nett, din tfittex li tillimita l-pussess, l-użu, il-kummerċ, id-distribuzzjoni, l-importazzjoni, l-esportazzjoni, il-manifattura u l-produzzjoni ta’ drogi esklużivament għal skopijiet mediċi u xjentifiċi. It-tieni nett, din tiġġieled kontra t-traffikar tad-droga permezz ta’ kooperazzjoni internazzjonali sabiex tiddisswadi u tiskoraġġixxi t-traffikanti tad-droga.

               Il-Konvenzjoni tan-NU dwar is-Sustanzi Psikotropiċi tal-1971 (il-“Konvenzjoni dwar is-Sustanzi Psikotropiċi”)
                  2
               tistabbilixxi sistema ta’ kontroll internazzjonali għas-sustanzi psikotropiċi. Hija rrispondiet għad-diversifikazzjoni u l-espansjoni tal-ispettru tad-drogi u introduċiet kontrolli fuq numru ta’ drogi sintetiċi skont l-abbuż potenzjali tagħhom minn naħa u l-valur terapewtiku tagħhom min-naħa l-oħra.

               L-Istati Membri kollha tal-UE huma partijiet għall-Konvenzjonijiet, filwaqt li l-Unjoni mhijiex.

               2.2Il-Kummissjoni dwar id-Drogi Narkotiċi

               Il-Kummissjoni dwar id-Drogi Narkotiċi (Commission on Narcotic Drugs - CND) hija kummissjoni tal-Kunsill Ekonomiku u Soċjali tan-NU (UN Economic and Social Council - ECOSOC) u l-funzjonijiet u s-setgħat tagħha huma mniżżla, inter aila fiż-żewġ Konvenzjonijiet. Hija magħmula minn 53 Stat Membru tan-NU eletti mill-ECOSOC. Bħalissa, 13-il Stat Membru huma membri tas-CND bid-dritt li jivvutaw f’Marzu 2020
                  3
               . L-Unjoni għandha status ta’ osservatur fis-CND.

               2.3L-att previst tal-Kummissjoni dwar id-Drogi Narkotiċi

               Is-CND temenda fuq bażi regolari l-lista ta’ sustanzi li huma annessi ma’ dawn il-Konvenzjonijiet tan-NU fuq il-bażi tar-rakkomandazzjonijiet tal-Organizzazzjoni Dinjija tas-Saħħa (WHO) li tingħata pariri mill-Kumitat ta’ Esperti tagħha dwar id-Dipendenza fuq id-Droga (ECDD).

               Fl-24 ta’ Jannar 2019, id-WHO issottomettiet lis-Segretarju Ġenerali tan-NU
                  4
                sitt rakkomandazzjonijiet maħruġa mir-rieżami kritiku li sar fil-41 laqgħa tal-ECDD dwar il-kannabis u sustanzi relatati mal-kannabis.

               L-aġenda tat-63 sessjoni tas-CND , li se ssir fi Vjenna mit-2 sas-6 ta’ Marzu 2020, tista’ tinkludi punt dwar l-adozzjoni ta’ deċiżjonijiet dwar l-iskedar ta’ dawn is-sustanzi taħt is-sussidji.

               3.Pożizzjoni li trid tittieħed f’isem l-Unjoni

               Bidliet fl-iskedi tal-Konvenzjonijiet għandhom riperkussjonijiet diretti fil-kamp ta’ applikazzjoni tal-applikazzjoni tal-liġi tal-Unjoni fil-qasam tal-ġlieda kontra d-droga għall-Istati Membri kollha. L-Artikolu 1(1) tad-Deċiżjoni Kwadru tal-Kunsill 2004/757/ĠAI tal-25 ta’ Ottubru 2004 li tistabbilixxi dispożizzjonijiet minimi dwar l-elementi kostitwenti ta’ atti kriminali u ta’ pieni fil-qasam tat-traffikar illeċitu tad-drogi
                  5
                (id-“Deċiżjoni Qafas”) jiddikjara li, għall-finijiet tad-Deċiżjoni Kwadru, “droga” tfisser sustanza koperta jew mill-Konvenzjoni dwar id-Drogi Narkotiċi jew mill-Konvenzjoni dwar is-Sustanzi Psikotropiċi u kwalunkwe waħda mis-sustanzi mniżżla fl-Anness tad-Deċiżjoni Kwadru. Għaldaqstant id-Deċiżjoni Kwadru tal-Kunsill tapplika għas-sustanzi elenkati fl-Iskedi tal-Konvenzjoni dwar id-Drogi Narkotiċi u tal-Konvenzjoni dwar is-Sustanzi Psikotropiċi. Għaldaqstant kwalunkwe tibdil fl-Iskedi annessi ma’ dawk il-Konvenzjonijiet jaffettwa b’mod dirett ir-regoli komuni tal-Unjoni u jibdel il-kamp ta’ applikazzjoni tagħhom skont l-Artikolu 3(2) tat-Trattat dwar il-Funzjonament tal-Unjoni Ewropea (TFUE). Dan huwa irrispettivament minn jekk is-sustanza inkwistjoni kinitx diġà tqiegħdet taħt il-kontroll fl-Unjoni kollha.

               Kannabis u sustanzi relatati mal-kannabis li kienu s-suġġett ta’ reviżjoni kritika tal-41 laqgħa tal-ECDD u tas-sitt rakkomandazzjoni tad-WHO mill-24 ta’ Jannar 2019 bħalissa huma kkontrollati fuq livell internazzjonali taħt il-Konvenzjoni dwar id-Drogi Narkotiċi jew il-Konvenzjoni dwar Sustanzi Psikotropiċi:

               –“Kannabis u raża tal-kannabis” trid tiġi inkluża fl-Iskeda I tal-Konvenzjoni dwar id-Drogi Narkotiċi. Barra minn hekk, il-“kannabis u r-raża tal-kannabis” huma wkoll inklużi fl-Iskeda IV tal-Konvenzjoni dwar id-Drogi Narkotiċi li fiha sustanzi li huma meqjusa bħala partikolarment perikolużi;

               –Dronabinol (delta-9-tetraidrokannabinol) hija inkluża fl-Iskeda II tal-Konvenzjoni ta’ Sustanzi Psikotropiċi;

               –Tetraidrokannabinol (isomeri ta’ delta-9-tetraidrokannabinol) hija inkluża fl-Iskeda I tal-Konvenzjoni ta’ Sustanzi Psikotropiċi;

               –“Estratti u tinturi tal-kannabis” huma inklużi fl-Iskeda I tal-Konvenzjoni dwar id-Drogi Narkotiċi;

               –Il-“preparazzjonijiet tal-kannabis” huma kkontrollati taħt l-entrata “Estratti u tinturi tal-kannabis” fl-Iskeda I tal-Konvenzjoni dwar id-Drogi Narkotiċi;

               –“Preparazzjonijiet farmaċewtiċi ta’ kannabis u droninol” huma kkontrollati bħala preparazzjonijiet ibbażati fuq il-kannabis skont l-Iskeda I tal-Konvenzjoni Unika dwar Drogi Narkotiċi jew, bħala preparazzjonijiet bl-użu ta’ delta-9-tetraidrokannabinol, taħt l-Iskeda II tal-Konvenzjoni dwar is-Sustanzi Psikotropiċi.

               Il-proposta tal-Kummissjoni għal pożizzjoni tal-Unjoni hija bbażata fuq id-dokumenti disponibbli għal-laqgħat tal-Kumitat tal-Esperti tad-WHO dwar id-Dipendenza fuq id-Droga u dwar it-tweġibiet mogħtija fir-4 u l-5 Laqgħa Intersessjonali tas-CND fis-24 ta’ Ġunju 2019 u fit-23 ta’ Settembru 2019 mill-WHO, il-Bord Internazzjonali għall-Kontroll tan-Narkotiċi (INCB) u l-Uffiċċju tan-Nazzjonijiet Uniti kontra d-Droga u l-Kriminalità (UNODC), fi ħdan il-mandat rispettiv tagħhom
                  6
               . Din tqis ukoll l-iskambji mal-Istati Membri fil-Grupp ta’ Ħidma Orizzontali dwar id-Drogi u l-ħidma taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA) f’dan il-qasam.

               Il-proposta tal-Kummissjoni għal pożizzjoni tal-Unjoni tissuġġerixxi li jiġu appoġġati biss xi wħud mir-rakkomandazzjonijiet tad-WHO, li jirriflettu l-iżviluppi tal-għarfien xjentifiku fir-rigward tagħhom u ma jirriżultawx f’bidla sinifikanti fil-kontroll ta’ dawn is-sustanzi.

               Min-naħa l-oħra, għadd ta’ rakkomandazzjonijiet huma kkaratterizzati minn nuqqas ta’ ċarezza dwar l-implikazzjonijiet legali u prattiċi u l-konsegwenzi tagħhom f’termini ta’ miżuri ġodda ta’ kontroll jew in-nuqqas tagħhom. Il-proposta tal-Kummissjoni għal pożizzjoni tal-Unjoni tissuġġerixxi għalhekk li dawn ir-rakkomandazzjonijiet jiġu opposti. Jekk le, bħala alternattiva ta’ riżerva, il-proposta tal-Kummissjoni tissuġġerixxi li ma tivvutax fuq dawn ir-rakkomandazzjonijiet u titlob valutazzjoni ulterjuri mid-WHO.

               Huwa meħtieġ li l-Kunsill jistabbilixxi l-pożizzjoni tal-Unjoni għal-laqgħa tas-CND meta tintalab tiddeċiedi dwar l-iskedar ta’ sustanzi. Tali pożizzjoni, minħabba l-limitazzjonijiet intrinsiċi tal-istatus ta’ osservatur tal-Unjoni, għandha tiġi espressa mill-Istati Membri li jkunu membri attwali tas-CND f’Marzu 2020, filwaqt li jaġixxu b’mod konġunt fl-interess tal-Unjoni fi ħdan is-CND. L-Unjoni mhijiex parti għal dawn il-Konvenzjonijiet iżda għandha kompetenza esklussiva f’dan il-qasam.

               Għal dan l-għan, il-Kummissjoni qed tipproponi li tittieħed pożizzjoni tal-Unjoni, espressa mill-Istati Membri li se jkunu membri tas-CND f’Marzu 2020 f’iem l-Unjoni Ewropea fis-63 sessjoni tas-CND dwar l-iskedar ta’ sustanzi taħt il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi. Din hija r-raba’ darba li l-Kummissjoni tippreżenta tali proposta għal pożizzjoni tal-Unjoni
                  7
               . Il-Kunsill adotta l-pożizzjonijiet tal-Unjoni
                  8
                u dan ippermetta lill-UE titkellem b’vuċi waħda fil-laqgħat preċedenti tas-CND dwar l-iskedar internazzjonali, billi l-Istati Membri li pparteċipaw fis-CND ivvotaw favur l-iskedar f’konformità mal-pożizzjoni tal-Unjoni adottata.

               4.Bażi ġuridika

               4.1.Bażi ġuridika proċedurali

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprovdi għal deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti ġuridiċi, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika irrispettivament jekk l-Unjoni tkunx membru tal-korp jew tkunx Parti għall-ftehim
                  9
               . Il-kunċett ta’ “atti li jkollhom effetti ġuridiċi” jinkludi l-atti li jkollhom effetti ġuridiċi skont ir-regoli tad-dritt internazzjonali li jirregola l-korp ikkonċernat. Dan jinkludi l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  10
               .

               Is-CND huwa “korp imwaqqaf bi ftehim” fi ħdan it-tifsira ta’ dan l-Artikolu, minħabba li hija korp li ngħata kompiti speċifiċi taħt il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi.

               Id-deċiżjonijiet ta' skedar tas-CND huma “atti li għandhom effetti legali” skont it-tifsira tal-Artikolu 218(9) tat-TFUE. Skont il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi, id-deċiżjonijiet tas-CND isiru vinkolanti awtomatikament, sakemm parti ma tkunx ippreżentat id-deċiżjoni għal rieżami lill-ECOSOC fil-perjodu ta’ żmien applikabbli
                  11
               . Id-deċiżjonijiet tal-ECOSOC dwar din il-kwistjoni huma finali. Id-deċiżjonijiet ta’ skedar tas-CND għandhom ukoll effetti legali fl-ordni legali tal-UE permezz tad-dritt tal-Unjoni, minħabba l-fatt li huma kapaċi jinfluwenzaw b’mod deċiżiv il-kontenut tal-leġiżlazzjoni tal-UE, jiġifieri d-Deċiżjoni Qafas tal-Kunsill 2004/757/ĠAI. Bidliet fl-iskedi tal-Konvenzjonijiet ikollhom riperkussjonijiet diretti fil-kamp ta’ applikazzjoni ta' dan l-istrument legali tal-UE.

               L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-għan u mill-kontenut tal-att previst li dwarhom tittieħed pożizzjoni f’isem l-Unjoni.

               L-objettiv ewlieni u l-kontenut tal-att previst jirrelataw mat-traffikar illeċitu tad-droga.

               Għaldaqstant, il-bażi ġuridika sostantiva tad-deċiżjoni proposta hija l-Artikolu 83(1) tat-TFUE li tidentifika t-traffikar illeċitu tad-droga bħala wieħed mir-reati b’dimensjoni transfruntiera speċjali u tagħti s-setgħa lill-Parlament Ewropew u lill-Kunsill biex jistabbilixxu regoli minimi dwar id-definizzjoni ta’ reati u sanzjonijiet fil-qasam tat-traffikar illeċitu tad-droga.

               4.3.Ġeometrija varjabbli

               F’konformità mal-Artikolu 10(4) tal-Protokoll (Nru 36) dwar id-dispożizzjonijiet transitorji annessi mat-Trattati, ir-Renju Unit innotifika li ma jaċċettax is-setgħat sħaħ tal-Kummissjoni u tal-Qorti tal-Ġustizzja fir-rigward ta’ atti fil-qasam tal-kooperazzjoni tal-pulizija u dik ġudizzjarja f’materji kriminali li ġew adottati qabel id-dħul fis-seħħ tat-Trattat ta’ Lisbona. Bħala konsegwenza, id-Deċiżjoni Kwadru 2004/757 ĠAI waqfet milli tapplika għar-Renju Unit mill-1 ta’ Diċembru 2014
                  12
               .

               Peress li d-deċiżjonijiet ta’ skedar tas-CND ma jaffettwawx ir-regoli komuni fil-qasam tat-traffikar illeċitu tad-drogi li bih huwa marbut ir-Renju Unit, dan l-Istat Membru ma jipparteċipax fl-adozzjoni tad-Deċiżjoni tal-Kunsill li tistabbilixxi l-pożizzjoni li għandha tiġi adottata f’isem l-Unjoni meta deċiżjonijiet ta’ skedar simili jiġu adottati
                  13
               .

               Id-Danimarka hija marbuta bid-Deċiżjoni Kwadru tal-Kunsill Nru 2004/757/ĠAI applikabbli sal-21 ta’ Novembru 2018 li tistipula fl-Artikolu 1 tagħha li “drogi” għandhom ifissru kwalunkwe waħda mis-sustanzi koperti jew mill-Konvenzjoni dwar id-Drogi Narkotiċi jew mill-Konvenzjoni dwar is-Sustanzi Psikotropiċi.

               Peress li d-deċiżjonijiet ta’ skedar tas-CND ma jaffettwawx ir-regoli komuni fil-qasam tat-traffikar illeċitu tad-drogi li bih hija marbuta d-Danimarka, id-Danimarka tipparteċipa fl-adozzjoni tad-Deċiżjoni tal-Kunsill li tistabbilixxi l-pożizzjoni li għandha tiġi adottata f’isem l-Unjoni meta jiġu adottati deċiżjonijiet ta’ skedar simili.

               4.4.Konklużjoni

               Il-bażi ġuridika għal din il-proposta hija l-Artikolu 83(1)  flimkien mal-Artikolu 218(9) TFUE.

               5.IMPLIKAZZJONIJIET GĦALL-BAĠIT

               Ebda implikazzjoni baġitarja.

               2019/0274 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed, f’isem l-Unjoni Ewropea, fit-tlieta u sittin sessjoni tal-Kummissjoni dwar id-Drogi Narkotiċi dwar l-iskedar ta’ sustanzi taħt il-Konvenzjoni Unika dwar Drogi Narkotiċi tal-1961, kif emendata mill-Protokoll tal-1972, u l-Konvenzjoni dwar is-Sustanzi Psikotropiċi tal-1971

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 83(1) flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni Unika tan-Nazzjonijiet Uniti (NU) dwar id-Drogi Narkotiċi tal-1961, kif emendata mill-Protokoll tal-1972
                  14
               , (il-“Konvenzjoni dwar id-Drogi Narkotiċi”) daħlet fis-seħħ fit-8 ta’ Awwissu 1975.

               (2)Skont l-Artikolu 3 tal-Konvenzjoni dwar id-Drogi Narkotiċi, il-Kummissjoni dwar id-Drogi Narkotiċi tista' tiddeċiedi li żżid sustanzi mal-Iskedi ta' dik il-Konvenzjoni. Tista’ tagħmel tibdiliet fl-Iskedi biss skont ir-rakkomandazzjonijiet tal-Organizzazzjoni Dinjija tas-Saħħa (WHO), iżda tista’ wkoll tiddeċiedi li ma tagħmilx bidliet rakkomandati mill-Organizzazzjoni Dinjija tas-Saħħa (WHO).

               (3)Il-Konvenzjoni tan-NU dwar is-Sustanzi Psikotropiċi tal-1971 (il-“Konvenzjoni dwar is-Sustanzi Psikotropiċi”)
                  15
               daħlet fis-seħħ fis-16 ta’ Awwissu 1976.

               (4)Skont l-Artikolu 2 tal-Konvenzjoni dwar is-Sustanzi Psikotropiċi, il-Kummissjoni dwar id-Drogi Narkotiċi tista' tiddeċiedi li żżid sustanzi mal-Iskedi ta' dik il-Konvenzjoni, jew li tneħħihom, abbażi tar-rakkomandazzjonijiet tad-WHO. Hija għandha setgħat diskrezzjonali wiesgħa biex tieħu kont ta' fatturi ekonomiċi, soċjali, legali, amministrattivi u ta' fatturi oħra, iżda ma tistax taġixxi b'mod arbitrarju.

               (5)Il-bidliet fl-Iskedi taż-żewġ Konvenzjonijiet għandhom riperkussjonijiet diretti fil-kamp ta’ applikazżzjoni tal-applikazzjoni tal-liġi tal-Unjoni fil-qasam tal-kontroll tad-drogi. Id-Deċiżjoni Qafas tal-Kunsill 2004/757/ĠAI
                  16
                tapplika għas-sustanzi elenkati fl-Iskedi ta’ dawn il-Konvenzjonijiet. Għaldaqstant kwalunkwe tibdil fl-Iskedi annessi ma’ dawk il-Konvenzjonijiet jaffettwa b’mod dirett ir-regoli komuni tal-Unjoni u jibdel il-kamp ta’ applikazzjoni tagħhom skont l-Artikolu 3(2) tat-Trattat dwar il-Funzjonament tal-Unjoni Ewropea (TFUE).

               (6)Il-Kummissjoni dwar id-Drogi Narkotiċi, matul is-sitta u sittin sessjoni tagħha tat-2 sat-6 ta’ Marzu 2020 fi Vjenna, għandha tadotta deċiżjonijiet dwar il-kannabis u sustanzi relatati mal-kannabis li huma diġà taħt kontroll abbażi tal-Konvenzjoni dwar id-Drogi Narkotiċi jew tal-Konvenzjoni dwar is-Sustanzi Psikotropiċi.

               (7)L-Unjoni mhijiex Parti għall-Konvenzjonijiet rilevanti tan-NU. Hija għandha status ta’ osservatur fi ħdan il-Kummissjoni dwar id-Drogi Narkotiċi fejn attwalment ħdax-il Stat Membru huma membri bid-dritt għall-vot f’Marzu 2020
                  17
               . Għaldaqstant huwa meħtieġ li l-Kunsill jawtorizza lill-Istati Membri jesprimu l-pożizzjoni tal-Unjoni dwar l-iskedar ta’ sustanzi taħt il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi peress li d-deċiżjonijiet dwar iż-żieda ta’ sustanzi ġodda mal-Iskedi tal-Konvenzjonijiet jaqgħu taħt il-kompetenza esklużiva tal-Unjoni.

               (8)Fl-24 ta’ Jannar 2019
                  18
               , id-WHO ppreżentat sitt rakkomandazzjonijiet maħruġa wara r-rieżami kritiku mwettaq fil-41 laqgħa tal-Kumitat ta’ Esperti tagħha dwar id-Dipendenza fuq id-Droga (il-“Kumitat Espert tal-WHO”) dwar il-kannabis u sustanzi relatati mal-kannabis. Dawn ir-rakkomandazzjonijiet ma għandhomx l-għan li jawtorizzaw l-użu rikreattiv tal-kannabis jew ta’ sustanzi relatati mal-kannabis.

               (9)Skont il-valutazzjoni tal-Kumitat ta’ Esperti tad-WHO, il-kannabis u r-raża tal-kannabis mhumiex partikolarment suxxettibbli li jipproduċu effetti ħżiena simili għall-effetti tas-sustanzi l-oħra fl-Iskeda IV tal-Konvenzjoni dwar id-Drogi Narkotiċi. Barra minn hekk, il-preparazzjonijiet tal-kannabis urew potenzjal terapewtiku għat-trattament tal-uġigħ u kundizzjonijiet mediċi oħra bħall-epilessija u l- spastiċità assoċjati mal-isklerożi multipla.

               (10)Id-WHO kkunsidrat li l-kannabis u r-raża tal-kannabis għandhom jiġu skedati f’livell ta’ kontroll li jipprevjeni l-ħsara kkawżata mill-użu tal-kannabis u fl-istess ħin mhux se jaġixxi bħala ostakolu għall-aċċess u għar-riċerka u l-iżvilupp ta’ tħejjijiet relatati mal-kannabis għall-użu mediku. Għalhekk, id-WHO kkonkludiet li l-inklużjoni tal-kannabis u r-raża tal-kannabis fl-Iskeda IV ma humiex konsistenti mal-kriterji għal mediċina li għandha titqiegħed fl-Iskeda IV.

               (11)Dik ir-rakkomandazzjoni ma timplika l-ebda bidla fil-livell internazzjonali ta’ kontroll tal-kannabis u r-raża tal-kannabis peress li dawn se jkomplu jiġu inklużi fl-Iskeda I tal-Konvenzjoni dwar id-Drogi Narkotiċi. Hija tqis kif xieraq l-iżviluppi xjentifiċi fil-qasam mill-ewwel introduzzjoni tal-kannabis u r-raża tal-kannabis fil-Konvenzjoni dwar id-Drogi Narkotiċi. It-tħassir tal-kannabis u r-raża tal-kannabis minn Skeda IV tal-Konvenzjoni dwar id-Drogi Narkotiċi jkun ta’ benefiċċju għall-avvanzar ta’ għarfien kollettiv kemm tal-utilità terapewtika kif ukoll ta’ kwalunkwe ħsara assoċjata tal-kannabis.

               (12)Għaldaqstant, l-Istati Membri għandhom jieħdu l-pożizzjoni li jħassru l-kannabis u r-raża tal-kannabis mill-Iskeda IV tal-Konvenzjoni dwar id-Drogi Narkotiċi.

               (13)Skont il-valutazzjoni tal-Kumitat ta’ Esperti tad-WHO, delta-9-tetraidrokannabinol u l-istereoisomeri attiva tagħha dronabol, speċjalment f’forom li ġejjin b’mod illeċitu ta’ purità għolja, jistgħu jipproduċu effetti ħżiena, dipendenza, u potenzjal ta’ abbuż li huwa tal-inqas kbir daqs il-kannabis, li huwa mqiegħed fl-Iskeda I tal-Konvenzjoni dwar id-Drogi Narkotiċi. Sustanza li hija suxxettibbli għal abbuż simili u li tipproduċi effetti ħżiena simili bħal dik ta’ sustanza diġà skedata fi ħdan il-Konvenzjoni dwar id-Drogi Narkotiċi normalment tkun skedata bl-istess mod bħal dik is-sustanza. Peress li d-delta-9-tetraidrokannabinol tista’ tintuża għal abbuż bħall-kannabis u għandha effetti ħżiena simili, tissodisfa l-kriterji għall-inklużjoni fl-Iskeda I tal-Konvenzjoni dwar id-Drogi Narkotiċi.

               (14)Barra minn hekk, id-WHO fehmet li t-tqegħid tad-delta-9-tetraidrokannabinol taħt l-istess Konvenzjoni u fl-istess skeda bħall-kannabis, jiġifieri l-Iskeda I tal-Konvenzjoni dwar id-Drogi Narkotiċi, jiffaċilita ħafna l-implimentazzjoni tal-miżuri ta’ kontroll tal-Konvenzjonijiet fl-Istati Membri. Għalhekk, id-WHO rrakkomandat li delta-9-tetraidrokannabinol u l-istereoisomeri attivi tagħha dronabinol jitqiegħdu fl-Iskeda I tal-Konvenzjoni dwar id-Drogi Narkotiċi u, jekk tiġi adottata din ir-rakkomandazzjoni, li għandhom jitħassru mill-Iskeda II tal-Konvenzjoni dwar is-Sustanzi Psikotropiċi.

               (15)Dik ir-rakkomandazzjoni ma timplika l-ebda bidla fil-livell internazzjonali ta’ kontroll ta’ delta-9-tetrahydrocannabinol u l-istereoisomeru attiv tagħha dronabinol. Tista’ wkoll tiffaċilita l-implimentazzjoni tal-miżuri ta’ kontroll fl-Istati Membri.

               (16)Għalhekk, l-Istati Membri għandhom jieħdu l-pożizzjoni li jżidu delta-9-tetraidrokannabinol u l-istereoisomeri attiva tagħha dronabinol fl-Iskeda I tal-Konvenzjoni dwar id-Drogi Narkotiċi u, jekk tiġi adottata dik ir-rakkomandazzjoni, li jħassruhom mil-Lista II tal-Konvenzjoni dwar is-Sustanzi Psikotropiċi. Alternattivament, ir-rakkomandazzjoni ma għandhiex titressaq għall-vot u jenħtieġ li tintalab valutazzjoni ulterjuri mid-WHO.

               (17)Skont l-evalwazzjoni tal-Kumitat tal-Esperti tal-WHO, tetraidrokannabinol (isomeri ta’ delta-9-tetraidrokannabinol), li tinsab fl-Iskeda I tal-Konvenzjoni dwar is-Sostanzi Psikotropiċi, ma għandhiex effetti ħżiena u ħżiena simili għal dawk assoċjati mad-delta-9-tetraidrokannabinol iżda, minħabba s-similarità kimika ta’ kull wieħed mis-sitt isomeri għal delta-9-tetraidrokannabinol , huwa diffiċli ħafna li ssir distinzjoni bejn kwalunkwe wieħed minn dawn is-sitt isomeri minn delta-9-tetrahydrocannabinol bl-użu ta’ metodi standard ta’ analiżi kimika. Barra minn hekk, it-tqegħid ta’ dawn is-sitt isomeri taħt l-istess Konvenzjoni u fl-istess Skeda bħal delta-9-tetraidrokannabinol, jiġifieri l-Iskeda I tal-Konvenzjoni dwar id-Drogi Narkotiċi, jiffaċilita l-implimentazzjoni tal-kontroll internazzjonali ta’ delta-9-tetraidrokannabinol , kif ukoll jassisti lill-Istati Membri fl-implimentazzjoni ta’ miżuri ta’ kontroll fil-livell tal-pajjiż. Għalhekk, id-WHO rrakkomandat li tetraidrokannabinol (isomeri delta-9-tetraidrokannabinol) tiżdied fl-Iskeda I tal-Konvenzjoni dwar id-Drogi Narkotiċi soġġetta għall-adozzjoni tar-rakkomandazzjoni mill-Kummissjoni dwar id-Drogi Narkotiċi (CND) biex tiżdied id-dronabinol u l-isterjoisomeri tagħha (delta-9-tetraidrokannabinol) fl-Iskeda I tal-Konvenzjoni dwar id-Drogi Narkotiċi, u, jekk tiġi adottata dik ir-rakkomandazzjoni, li għandhom jitħassru mill-Iskeda I tal-Konvenzjoni dwar is-Sustanzi Psikotropiċi.

               (18)Dik ir-rakkomandazzjoni ma timplika l-ebda bidla fil-livell internazzjonali ta’ kontroll ta’ tetraidrokannabinol (isomeri ta’ delta-9-tetraidrokannabinol). Tista’ wkoll tiffaċilita l-implimentazzjoni tal-miżuri ta’ kontroll fl-Istati Membri.

               (19)Għalhekk, l-Istati Membri għandhom jieħdu l-pożizzjoni li jżidu tetraidrokannabinol (isomeri ta’ delta-9-tetraidrokannabinol) fl-Iskeda I tal-Konvenzjoni dwar id-Drogi Narkotiċi soġġetta għall-adozzjoni tas-CND tar-rakkomandazzjoni tas-CND, li tiżdied id-dronabinol u l-istereoisomeri tagħha (delta-9-tetraidrokannabinol) fl-Iskeda I tal-Konvenzjoni dwar id-Drogi Narkotiċi, u, jekk tiġi adottata dik ir-rakkomandazzjoni, li jħassarha mill-Iskeda I tal-Konvenzjoni dwar is-Sustanzi Psikotropiċi. Alternattivament, ir-rakkomandazzjoni ma għandhiex titressaq għall-vot u jenħtieġ li tintalab valutazzjoni ulterjuri mid-WHO.

               (20)Skont il-valutazzjoni tal-Kumitat ta’ Esperti tad-WHO, il-varjabbiltà fil-proprjetajiet psikoattivi ta’ estratti u tinturi tal-kannabis, kif imsemmija fil-Konvenzjoni dwar id-Drogi Narkotiċi, hija dovuta prinċipalment għal diversi konċentrazzjonijiet delta-9-tetraidrokannabinol li jinsabu f’dawn l-estratti u tinturi. Xi estratti u tinturi ta’ kannabis mingħajr proprjetajiet psikoattivi u inkluża b’mod predominanti l-kannabidjol għandhom applikazzjonijiet terapewtiċi promettenti. Il-fatt li diversi preparazzjonijiet b’konċentrazzjoni varjabbli ta’ delta-9-tetraidrokannabinol huma kkontrollati fi ħdan l-istess entrata “Estratt u Tinturi” u l-istess skeda, hija sfida għall-awtoritajiet responsabbli li jimplimentaw miżuri ta’ kontroll fil-pajjiżi individwali. Barra minn hekk, id-definizzjoni ta’ tħejjijiet taħt il-Konvenzjoni dwar id-Drogi Narkotiċi tista’ tkopri l-prodotti kollha li huma “estratti u tinturi” tal-kannabis bħala “preparazzjonijiet” tal-kannabis u wkoll, jekk ir-rakkomandazzjoni tal-Kumitat li tmexxi d-droninabinol fl-Iskeda I tal-Konvenzjoni dwar id-Drogi Narkotiċi ġiet segwita, bħala “preparazzjonijiet” ta’ dronabinol u stereoisomeri tagħha. Għaldaqstant, id-WHO tirrakkomanda li l-estratti u t-tinturi jitħassru mill-Iskeda I tal-Konvenzjoni dwar id-Drogi Narkotiċi.

               (21)Madankollu, minkejja l-kjarifiki pprovduti mid-WHO wara l-ħruġ ta’ dik ir-rakkomandazzjoni, ma hemm l-ebda ġustifikazzjoni ċara għas-saħħa pubblika għaliha u huwa diffiċli li wieħed jivvaluta bis-sħiħ l-implikazzjonijiet tagħha, inkluż f’termini ta’ komprensività tas-sistema ta’ kontroll internazzjonali.

               (22)Għalhekk, l-Istati Membri għandhom jieħdu l-pożizzjoni li r-rakkomandazzjoni m’għandhiex titressaq għall-vot u għandha tintalab valutazzjoni ulterjuri mid-WHO.

               (23)Skont il-valutazzjoni tal-Kumitat ta’ Esperti tad-WHO, il-kannabidjol jinsab fil-kannabis u r-raża tal-kannabis iżda ma għandux proprjetajiet psikoattivi u ma għandu l-ebda potenzjal għal abbuż u ma għandu l-ebda potenzjal li jipproduċi dipendenza. Ma għandhiex effetti ħżiena. Barra minn hekk, il-kannabidjol wera li huwa effettiv fil-ġestjoni ta’ ċerti disturbi tal-epilessija li jevolvu fit-tfal,  reżistenti għat-trattament.

               (24)Id-WHO nnotat li mediċini mingħajr effetti psikoattivi li huma prodotti bħala preparazzjonijiet mill-pjanti tal-kannabis ser ikun fihom traċċi ta’ delta-9-tetraidrokannabinol u rrikonoxxiet li l-analiżi kimika ta’ delta-9-tetraidrokannabinol għal preċiżjoni ta’ 0.15 % tista’ tkun diffiċli għal xi Stati Membri. Għaldaqstant, id-WHO tirrakkomanda li tiżdied nota ta’ qiegħ il-paġna fl-Iskeda I tal-Konvenzjoni dwar id-Drogi Narkotiċi. “Preparazzjonijiet li fil-biċċa l-kbira tagħhom ikun kannabidjol u mhux aktar minn 0.2 % ta’ delta-9-tetraidrokannabinol mhumiex taħt kontroll internazzjonali.”

               (25)Madankollu, dik ir-rakkomandazzjoni kieku tbaxxi l-livell ta’ kontroll attwali għal dawn il-preparazzjonijiet, l-istabbiliment ta’ kwalunkwe limitu ta’ THC għal preparazzjonijiet li jkun fihom b’mod predominanti il-kannabidjol mhuwiex appoġġat minn evidenza xjentifika, u l-formulazzjoni tar-rakkomandazzjoni ma teskludix interpretazzjonijiet diverġenti possibbli dwar il-mod kif jiġi kkalkulat tali limitu. It-trattament differenzjat tal-kannabidjol meta mqabbel ma’ kannabinojdi oħra mhuwiex ġustifikat u mhuwiex konformi mal-istruttura eżistenti tal-Iskedi tal-Konvenzjonijiet.

               (26)Għalhekk, l-Istati Membri għandhom jieħdu l-pożizzjoni li r-rakkomandazzjoni m’għandhiex titressaq għall-vot u għandha tintalab valutazzjoni ulterjuri mid-WHO.

               (27)Skont il-valutazzjoni tal-Kumitat ta’ Esperti tad-WHO, il-mediċini li fihom delta-9-tetraidrokannabinol mhumiex assoċjati ma’ problemi ta’ abbuż u dipendenza u mhumiex żvijati għall-għan ta’ użu mhux mediku. Barra minn hekk, id-WHO rrikonoxxiet li tali tħejjijiet huma fformulati b’mod li x’aktarx ma jiġux abbużati u li ma hemm l-ebda evidenza ta’ abbuż jew effett ħażin reali sal-punt li jkun jiġġustifika l-livell attwali ta’ kontroll assoċjat mal-Iskeda I tal-Konvenzjoni dwar id-Drogi Narkotiċi jew il-livell ta’ kontroll assoċjat mal-Skeda II tal-Konvenzjoni dwar is-Sustanzi Psikotropiċi. Għalhekk, id-WHO rrakkomandat li “preparazzjonijiet prodotti jew b’sinteżi kimika jew bħala preparazzjoni ta’ kannabis, li huma aggravati bħala preparazzjonijiet farmaċewtiċi ma’ ingredjent wieħed ieħor jew aktar u b’tali mod li d-delta-9-tetraidrokannabinol ma tkunx tista’ tiġi rkuprata b’mezzi faċilment disponibbli jew f’rendiment li jikkostitwixxi riskju għas-saħħa pubblika” għandha tiżdied fl-Iskeda III tal-Konvenzjoni dwar id-Drogi Narkotiċi.

               (28)Madankollu, dik ir-rakkomandazzjoni tista’ timplika piż regolatorju addizzjonali fuq l-Istati Membri. Barra minn hekk, il-formulazzjoni tar-rakkomandazzjoni dwar il-preparazzjonijiet “farmaċewtiċi” mhijiex ibbażata fuq xi terminu definit skont il-Konvenzjoni dwar id-Drogi Narkotiċi u tista’ ma tkunx kompatibbli mat-terminoloġija tal-UE kif previst mid-Direttiva 2001/83 tal-Parlament Ewropew u tal-Kunsill tas-6 ta’ Novembru 2001 dwar il-kodiċi tal-Komunità li għandu x’jaqsam ma’ prodotti mediċinali għall-użu mill-bniedem
                  19
               .

               (29)Għalhekk, l-Istati Membri għandhom jieħdu l-pożizzjoni li jivvutaw kontra r-rakkomandazzjoni li jiżdiedu “preparazzjonijiet prodotti jew b’sinteżi kimika jew bħala preparazzjoni tal-kannabis, li huma aggravati bħala preparazzjonijiet farmaċewtiċi ma’ ingredjent wieħed ieħor jew aktar u b’tali mod li d-delta-9-tetraidrokannabinol (dronabinol) ma tistax tiġi rkuprata b’mezzi faċilment disponibbli jew fi qligħ li jikkostitwixxi riskju għas-saħħa pubblika” tal-Iskeda III tal-Konvenzjoni dwar id-Drogi Narkotiċi. Alternattivament, dik ir-rakkomandazzjoni ma għandhiex titressaq għall-vot u jenħtieġ li tintalab valutazzjoni ulterjuri mid-WHO.

               (30)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kummissjoni dwar id-Drogi Narkotiċi, peress li d-deċiżjonijiet dwar id-deċiżjonijiet differenti dwar l-iskedar fir-rigward il-kannabis u sustanzi relatati mal-kannabis se jkunu kapaċi li b’mod deċiżiv jinfluwenzaw il-kontenut tad-dritt tal-Unjoni, jiġifieri d-Deċiżjoni Kwadru 2004/757/ĠAI.

               (31)Il-pożizzjoni tal-Unjoni għandha tiġi espressa mill-Istati Membri li huma membri tal-Kummissjoni dwar id-Drogi Narkotiċi, filwaqt li dawn jaġixxu b’mod konġunt.

               (32)Id-Danimarka hija marbuta bid-Deċiżjoni Kwadru 2004/757/ĠAI kif applikabbli sal-21 ta’ Novembru 2018 u għalhekk qed tieħu sehem fl-adozzjoni u l-applikazzjoni ta’ din id-Deċiżjoni.

               (33)L-Irlanda hija marbuta bid-Deċiżjoni Kwadru 2004/757/ĠAI u għalhekk qed tieħu sehem fl-adozzjoni u l-applikazzjoni ta’ din id-Deċiżjoni.

               (34)Ir-Renju Unit mhuwiex marbut bid-Deċiżjoni Kwadru 2004/757/ĠAI, kif emendata, u għalhekk mhuwiex qed jieħu sehem fl-adozzjoni ta’ din id-Deċiżjoni, u mhuwiex marbut biha jew soġġett għall-applikazzjoni tagħha,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata f’isem l-Unjoni fit-tnejn u sittin sessjoni tal-Kummissjoni dwar id-Drogi Narkotiċi mit-2 sas-6 ta’ Marzu 2020, meta dak il-korp jintalab biex jadotta deċiżjonijiet dwar iż-żieda ta’ sustanzi fl-Iskedi tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961 kif emendata bil-Protokoll tal-1972 u l-Konvenzjoni tan-Nazzjonijiet Uniti dwar is-Sustanzi Psikotropiċi tal-1971, hija stabbilita fl-Anness ta’ din id-Deċiżjoni.

               Artikolu 2

               Il-pożizzjoni msemmija fl-Artikolu 1 għandha tiġi espressa mill-Istati Membri li huma membri tal-Kummissjoni dwar id-Drogi Narkotiċi, filwaqt li dawn jaġixxu b’mod konġunt.

               Artikolu 3

               Din id-Deċiżjoni hija indirizzata lill-Istati Membri f’konformità mat-Trattati.

               Magħmul fi Brussell,

                     Għall-Kunsill

                     Il-President

                     (1)

                        United Nations Treaty Series (Sensiela tat-Trattati tan-Nazzjonijiet Uniti), vol. 978, Nru. 14152.

                     (2)

                        United Nations Treaty Series (Sensiela tat-Trattati tan-Nazzjonijiet Uniti), vol. 1019, Nru. 14956.

                     (3)

                        Mill-1 ta’ Jannar 2020, it-13-il Stat Membru li ġejjin ser ikunu membri tas-CND bid-dritt tal-vot: L-Awstrija, il-Belġju, il-Kroazja, ir-Repubblika Ċeka, Franza, il-Ġermanja, l-Ungerija, l-Italja, in-Netherlands, il-Polonja, Spanja, l-Iżvezja u r-Renju Unit.

                     (4)

                        https://www.who.int/medicines/access/controlled- substances/UNSG_letter_ECDD41_recommendations_cannabis_24Jan19.pdf?ua=1

                     (5)

                        ĠU L 335, 11.11.2004, p. 8, kif emendata bid-Direttiva (UE) 2017/2103 tal-Parlament Ewropew u tal-Kunsill tal-15 ta’ Novembru 2017 li temenda d-Deċiżjoni Kwadru tal-Kunsill 2004/757/ĠAI sabiex id-definizzjoni ta’ “droga” tinkludi sustanzi psikoattivi ġodda u li tħassar id-Deċiżjoni tal-Kunsill 2005/387/ĠAI, ĠU L 305, 21.11.2017, p. 12.

                     (6)

                        Ara l-kompilazzjoni tal-mistoqsijiet u t-tweġibiet kollha mill-26 ta’ Novembru f’
                  https://www.unodc.org/documents/commissions/CND/Scheduling_Resource_Material/Cannabis/Consultations_with_WHO_Questions_and_Answers_26_November_2019.pdf

                     (7)

                        COM(2017) 72 finali; COM(2018) 31 final; COM(2018) 862 final. Għandu jiġi nnutat li qed titressaq proposta separata b’mod parallel mill-Kummissjoni dwar l-iskedar ta’ sustanzi psikoattivi ġodda.

                     (8)

                        Adottati mill-Kunsill fis-7 ta’ Marzu 2017, fis-27 ta’ Frar 2018 u fil-5 ta’ Marzu 2019 rispettivament.

                     (9)

                        Il-paragrafu 64 tas-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill (ECLI:EU:C:2014:2258).

                     (10)

                        Il-paragrafi 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill (ECLI:EU:C:2014:2258).

                     (11)

                        L-Artikolu 3(7) tal-Konvenzjoni dwar id-Drogi Narkotiċi; l-Artikolu 2(7) tal-Konvenzjoni dwar is-Sustanzi Psikotropiċi.

                     (12)

                        Ara l-punt 29 tal-Lista ta’ atti tal-Unjoni adottati qabel id-dħul fis-seħħ tat-Trattat ta’ Lisbona fil-qasam tal-kooperazzjoni tal-pulizija u tal-kooperazzjoni ġudizzjarja f’materji kriminali li ma jibqgħux japplikaw għar-Renju Unit mill-1 ta’ Diċembru 2014 skont it-tieni sentenza tal-Artikolu 10(4), tal-Protokoll (Nru 36) dwar id-dispożizzjonijiet tranżitorji (ĠU C 430 tal-1.12.2014, p. 17).

                     (13)

                        Din il-proposta tikkonċerna l-istabbiliment tal-pożizzjoni li għandha tiġi adottata f’isem l-Unjoni waqt laqgħa li se ssir wara l-ħruġ tar-Renju Unit mill-Unjoni, sakemm ir-Renju Unit ma jitlobx ir-raba’ estensjoni tal-perjodu skont l-Artikolu 50 tat-Trattat, li l-Kunsill Ewropew (Artikolu 50) jaqbel magħha b’mod unanimu. Madankollu, fil-mument meta l-Kummissjoni tadotta l-proposta tagħha, ir-Renju Unit huwa Stat Membru. Għalhekk, eż. referenzi għal numru ta’ “Stati Membri” li huma membri tal-Kummissjoni dwar id-Drogi Narkotiċi, eċċ. ikopru wkoll ir-Renju Unit.

                     (14)

                        United Nations Treaty Series (Sensiela tat-Trattati tan-Nazzjonijiet Uniti), vol. 978, Nru. 14152.

                     (15)

                        United Nations Treaty Series (Sensiela tat-Trattati tan-Nazzjonijiet Uniti), vol. 1019, Nru. 14956.

                     (16)

                        Id-Deċiżjoni Kwadru tal-Kunsill 2004/757/ĠAI tal-25 ta' Ottubru 2004 li tistabbilixxi dispożizzjonijiet minimi dwar l-elementi kostitwenti ta' atti kriminali u ta' pieni fil-qasam tat-traffikar illeċitu ta' drogi (ĠU L 335, 11.11.2004, p. 8).

                     (17)

                        Mill-1 ta’ Jannar 2020, it-13-il Stat Membru li ġejjin ser ikunu membri tas-CND bid-dritt tal-vot: L-Awstrija, il-Belġju, il-Kroazja, ir-Repubblika Ċeka, Franza, il-Ġermanja, l-Ungerija, l-Italja, in-Netherlands, il-Polonja, Spanja, l-Iżvezja u r-Renju Unit.

                     (18)

                  https://www.who.int/medicines/access/controlled-substances/UNSG_letter_ECDD41_recommendations_cannabis_24Jan19.pdf?ua=1

                     (19)

                        ĠU L 311, 28.11.2001, p. 67–128

    ---documentbreak---

               IL-KUMMISSJONI EWROPEA
            Brussell, 12.12.2019
            COM(2019) 624 final
            ANNESS
            ta'
            Proposta għal Deċiżjoni tal-Kunsill
            dwar il-pożizzjoni li għandha tittieħed, f'isem l-Unjoni Ewropea, fit-tlieta u sittin sessjoni tal-Kummissjoni dwar id-Drogi Narkotiċi fir-rigward tal-iskedar ta' sustanzi taħt il-Konvenzjoni Unika dwar id-Drogi Narkotiċi tal-1961 kif emendata mill-Protokoll tal-1972 u l-Konvenzjoni dwar Sustanzi Psikotropiċi tal-1971

               ANNESS

               Il-pożizzjoni li għandha tittieħed mill-Istati Membri li huma membri tal-Kummissjoni dwar id-Drogi Narkotiċi li jaġixxu b'mod konġunt fl-interess tal-Unjoni matul is-sessjoni tlieta u sittin tal-Kummissjoni dwar id-Drogi Narkotiċi mit-2 sas-6 ta' Marzu 2020 dwar il-bidliet fil-kamp ta’ applikazzjoni ta' kontroll ta' sustanzi:

               (1)Kannabis u raża tal-kannabis trid titħassar fl-Iskeda IV tal-Konvenzjoni dwar id-Drogi Narkotiċi (1961);

               (2)Dronabinol (delta-9-tetraidrokannabinol) jiżdiedu fl-Iskeda I tal-Konvenzjoni dwar id-Drogi Narkotiċi (1961) u, jekk tiġi adottata din ir-rakkomandazzjoni, jitħassru mill-Iskeda II tal-Konvenzjoni dwar is-Sustanzi Psikotropiċi (1971). Alternattivament, ir-rakkomandazzjoni ma għandhiex titressaq għall-vot u jenħtieġ li tintalab valutazzjoni ulterjuri mid-WHO.

               (3)Tetraidrokannabinol (isomeri ta’ delta-9-tetraidrokannabinol) tiżdied fl-Iskeda I tal-Konvenzjoni Unika dwar id-Drogi Narkotiċi (1961) soġġetta għall-adozzjoni tar-rakkomandazzjoni mill-Kummissjoni dwar id-Drogi Narkotiċi (CND) biex tiżdied id-dronabinol u l-isterjoisomeri tagħha (delta-9-tetraidrokannabinol) fl-Iskeda I tal-Konvenzjoni dwar id-Drogi Narkotiċi (1961), u, jekk tiġi adottata dik ir-rakkomandazzjoni, li għandhom jitħassru mill-Iskeda I tal-Konvenzjoni dwar is-Sustanzi Psikotropiċi (1971). Alternattivament, ir-rakkomandazzjoni ma għandhiex titressaq għall-vot u jenħtieġ li tintalab valutazzjoni ulterjuri mid-WHO.

               (4)Ir-rakkomandazzjoni dwar l-estratti u t-tinturi ma għandhiex titressaq għall-vot u jenħtieġ li tintalab valutazzjoni ulterjuri mid-WHO.

               (5)Ir-rakkomandazzjoni dwar in-nota f’qiegħ il-paġna “Preparati li fihom fil-biċċa l-kbira kannabidjol u mhux aktar minn 0.2 fil-mija ta’ delta-9-tetraidrokannabinol mhumiex taħt kontroll internazzjonali” ma għandhiex titressaq għall-vot u jenħtieġ li tintalab valutazzjoni ulterjuri mid-WHO;

               (6)Preparazzjonijiet prodotti jew b’sinteżi kimika jew bħala preparazzjoni ta’ kannabis, li huma mħallta bħala preparazzjonijiet farmaċewtiċi ma’ ingredjent wieħed ieħor jew aktar u b’tali mod li d-delta-9-tetraidrokannabinol (dronabinol) ma tkunx tista’ tiġi rkuprata b’mezzi faċilment disponibbli jew f’rendiment li jikkostitwixxi riskju għas-saħħa pubblika għandha tiżdied fl-Iskeda III tal-Konvenzjoni Unika dwar id-Drogi Narkotiċi (1961). Alternattivament, ir-rakkomandazzjoni ma għandhiex titressaq għall-vot u jenħtieġ li tintalab valutazzjoni ulterjuri mid-WHO.